“ฟินันเซีย” เชียร์ซื้อ IP จับตากำไรปี 63 โตแกร่ง 60% เคาะเป้า 18 บ.
“ฟินันเซีย” เชียร์ซื้อ IP จับตากำไรปี 63 โตแกร่ง 60% เคาะเป้า 18 บ.
4 ม.ค. 2564

บริษัทหลักทรัพย์ ฟินันเซีย ไซรัส ระบุในบทวิเคราะห์ แนะนำ “ซื้อ” หุ้นบริษัท อินเตอร์ ฟาร์มา จำกัด (มหาชน) หรือ IP ด้วยราคาเป้าหมาย 18 บาท
โดยการซื้อกิจการ บริษัท โมเดิร์น ฟาร์มา จำกัด (MP) ซึ่งมีโรงงานผลิตยาที่ จ.สมุทรปราการ ทำให้ IP ขยายการลงทุนไปสู่ธุรกิจต้นน้ำ ไม่ต้องเสียเวลาในการก่อสร้างโรงงาน ดำเนินการขอทะเบียนยา (โดยทั่วไปใช้เวลาถึง 2 ปี) ซึ่งเป็นหนึ่งในหัวใจของการทำธุรกิจ ทำให้ธุรกิจ IP ครบวงจรจากเดิมที่เป็นผู้พัฒนาและคิดค้นสูตร และว่าจ้างบุคคลภายนอกผลิตให้
ทั้งนี้ ในอนาคต IP จะค่อยๆ ย้ายฐานการผลิตเข้ามาในโรงงานนี้ช่วยลดต้นทุนการจ้างผลิต ลดค่าโลจิสติกส์ เพิ่มการใช้กำลังผลิตของโรงงาน MP ทำให้เกิด Economy of scale และนอกจากดีลนี้จะยกฐานรายได้ทันทีเพราะ MP มีรายได้ปีละ 200 ล้านบาท ดีลนี้ยังเสี่ยงต่ำเพราะมีการประกันรายได้ไม่ต่ำกว่า 200 ล้านบาทในปี 2564
โดย IP เติบโตมาจากช่องทางการจำหน่ายหลักคือโรงพยาบาล คลินิก โรงพยาบาลและคลินิกสัตว์ และร้าน Pet shop สัดส่วนรวมกัน 70-80% ช่องทางดังกล่าวลดลงเป็น 67% ในปี 2562 จากการรุกขายผ่านร้าน Modern Trade ซึ่งสัดส่วนเพิ่มจาก 3% ในปี 2561 เป็น 10% ในปี 2562 และรุกช่องทาง Online มากขึ้นในปี 2563 โดยเฉพาะ COVID-19 ทำให้เกิดกระแสรักสุขภาพ และการ Lockdown ทำให้การขาย Online และขายตรงสู่ผู้บริโภคเพิ่มขึ้นอย่างรวดเร็ว ส่งผลดีโดยตรงต่ออัตรากำไรขั้นต้น ซึ่งเพิ่มเป็น 61.1% ในงวด 9 เดือนแรกของปี 63 สูงกว่าในช่วง 3 ปีที่ผ่านมาที่ 55-60%
ขณะที่กำไรงวด 9 เดือนแรกที่ 49.3 ล้านบาทสูงกว่าปี 2562 ทั้งปีจากความสำเร็จในผลิตภัณฑ์สุขภาพและนวัตกรรมความงาม และผลิตภัณฑ์สุขภาพสำหรับสัตว์เลี้ยงที่เน้นการเป็นโภชนบำบัด การมีแบรนด์เป็นของตนเอง การรุกตลาด Online ประกอบกับเทรนด์รักสุขภาพที่ทำให้ตลาดยังขยายตัวได้อีกมาก
ทั้งนี้ คาดกำไรปี 2563 โต 61.7% จากปีก่อน เป็น 70.3 ล้านบาท และคาดกำไรยกฐานขึ้นเป็น 103.9 ล้านบาท ในปี 2564 เพิ่มขึ้น 47.8% จากปีก่อน และเพิ่มเป็น 13.4.5 ล้านบาทปี 2565 โต 29.4% จากปีก่อน เติบโตเฉลี่ย 38.4% CAGR และ Net margin 15-16% สูงกว่าในอดีต
อย่างไรก็ดี ประเมินราคาเป้าหมาย 18.00 บาทอิง DCF, WACC 9.0% คิดเป็น 2564 Implied PE 35.6 เท่า บนคาดการณ์ 2564 EPS ที่ 0.50 บาท และ Implied PBV 5.3 เท่า แม้จะสูงกว่าค่าเฉลี่ยของ DDD และ MEGA แต่การเติบโตของรายได้และกำไร Gross และ Net margins และ ROE ของ IP สูงกว่า เมื่อเทียบกับบริษัทในต่างประเทศ กำไรของ IP เติบโตสูงกว่าค่าเฉลี่ยชดเชย Net margin ที่ต่ำกว่าเล็กน้อยได้